北山之英
作者：崔敦禮
朝代：宋

paragraphs: 强敵驕兮晉多壘，忽登山兮望廷尉。
風霾兮殺氣昏，突槍櫑兮亂鈎陳。
予君麾兮從君鉞，戰陵西兮捍溪柵。
虹食壘兮火焚旂，公之死兮去如歸。
公有子兮憤爭先，勇沒地兮羞戴天。
父死忠兮子死孝，令名揚兮日月照。
物有始兮豈無終，得所歸兮孰如公。
喜幸生兮畏義死，語昵昵兮顧妻子。
草木盡兮糞土委，聞高風兮汗流趾。